Pellegrini, Peter, predseda NR SR (2015-10-30):
Vážené panie poslankyne, vážení páni poslanci, otváram rokovanie 57. schôdze Národnej rady Slovenskej republiky. Vážené kolegyne, vážení kolegovia, s hlbokým zármutkom sme prijali správu o úmrtí nitrianskeho emeritného biskupa Jeho Eminencie kardinála Jána Chryzostoma Korca, ktorý uzavrel svoju životnú cestu uplynulú sobotu v požehnanom veku 91 rokov a v ktorom tak odišiel jeden z popredných aktérov duchovného diania na Slovensku. Vďaka svojej dlhoročnej a činorodej práci, ako aj nezlomnosti v ťažkých chvíľach sa kardinál Korec stal pre slovenskú spoločnosť morálnou autoritou i príkladom vytrvalej oddanosti vlastnému presvedčeniu a hodnotám slobody, pravdy, lásky a dobra. Chcem vás preto požiadať, aby sme si ho uctili minútou ticha. (Minúta ticha.) Ďakujem pekne. Zároveň mi, vážené panie poslankyne a vážení páni poslanci, dovoľte pripomenúť, že dnes 30. októbra sa na Slovensku slávi ako pamätný deň a pripomíname si výročie Deklarácie slovenského národa, ktorá bola prijatá 30. októbra 1918 v Turčianskom Svätom Martine účastníkmi deklaračného zhromaždenia. (Potlesk.) V roku 2015 si pripomíname 97. výročie prijatia Deklarácie slovenského národa. (Potlesk.) Teraz pristúpime k samotnému rokovaniu 57. schôdze, ktorú som zvolal podľa čl. 83 ods. 2 ústavy a § 17 ods. 2 zákona o rokovacom poriadku na žiadosť skupiny 40 poslancov. Prosím, aby sme sa pred začatím rokovania prezentovali a zistili, či sme schopní sa na tejto schôdzi uznášať. Nech sa páči, prezentujme sa. (Prezentácia: Prítomných 118 poslancov.) Konštatujem, že je prítomných 118 poslancov, a teda Národná rada Slovenskej republiky je uznášaniaschopná. Na 57. schôdzi budú overovateľmi poslanci Rastislav Čepák a Pavol Zajac. Náhradníkmi budú poslanci Milan Halúz a Ján Mičovský. Na dnešnom rokovacom dni o ospravedlnenie požiadali pani poslankyne a poslanci: Michal Bagačka, Miroslav Beblavý, Otto Brixi, Juraj Droba, Mikuláš Dzurinda, Gábor Gál, Milan Géci, Elemér Jakab, Viliam Jasaň, Marián Kvasnička, Ivan Mikloš, Jozef Mikuš, Juraj Miškov, Emília Müllerová, Svetlana Pavlovičová, Peter Pollák, Péter Vörös a Renáta Zmajkovičová. Poslanci žiadajú na tejto schôdzi prerokovať návrh na vyslovenie nedôvery členovi vlády Slovenskej republiky Viliamovi Čislákovi, poverenému riadením Ministerstva zdravotníctva Slovenskej republiky. Podľa čl. 88 ods. 1 ústavy návrh na vyslovenie nedôvery vláde alebo jej členovi prerokuje Národná rada vtedy, keď o to požiada najmenej pätina jej poslancov, teda program takejto schôdze sa neschvaľuje. Návrh máte pred sebou ako tlač 1846. Uvedený návrh som podľa § 109 ods. 3 zákona o rokovacom poriadku pridelil na prerokovanie všetkým výborom Národnej rady s tým, že ako gestorský výbor bol určený výbor pre zdravotníctvo, a taktiež som ho zaslal vláde na zaujatie stanoviska. Panie poslankyne, páni poslanci, podávam procedurálny návrh, aby sme dnes rokovali aj po 16. hodine až do úplného prerokovania tohto jediného bodu programu vrátane jeho hlasovania. Je všeobecný súhlas? (Reakcia pléna.) Nie je všeobecný súhlas. Prosím, prezentujme sa a hlasujme o mojom návrhu, aby sme rokovali odteraz až do skončenia tohto bodu vrátane hlasovania. (Hlasovanie.) Prítomných 118 poslancov, za hlasovalo 79, proti bolo 21, zdržalo sa 16, nehlasovali 2. Tento návrh sme schválili. Zároveň pripomínam, keďže je piatok, od 12. do 14. hod. nie je obedňajšia prestávka a Národná rada rokuje nonstop. Teraz pristúpime k samotnému rokovaniu o podanom návrhu na vyslovenie nedôvery. Ešte predtým s procedurálnym návrhom. (Reakcia z pléna.) Už je bezpredmetný. Ďakujem pekne. Poprosím pána poslanca Júliusa Brocku, aby ako poverený člen skupiny poslancov návrh uviedol a súčasne oboznámil Národnú radu s dôvodmi, ktoré viedli skupinu poslancov k podaniu návrhu na vyslovenie nedôvery ministrovi zdravotníctva. Nech sa páči, pán poslanec Brocka, máte slovo. (Bod programu: Návrh skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Viliamovi Čislákovi, poverenému riadením Ministerstva zdravotníctva Slovenskej republiky , tlač 1846.)